Nog 'n verdagte vas ná moord op 4-jarige | Netwerk24
Nog 'n verdagte vas ná moord op 4-jarige
Deur Jana Breytenbach 14 Julie 2017 17:17
Nog 'n verdagte is in hegtenis geneem in verband met die moord op en verkragting van 'n vierjarige meisie, Iyapha Yamile.
Iyapha Yamile. Foto: Argief
Iyapha se lyk is op 1 Mei in Town Two in Khayelitsha gevind. Sy is op 30 April, 'n Sondag, as vermis aangemeld. Sy is verkrag en vermoor en haar lyk is in 'n plastieksak gevind.
Thabo Titus en Thabiso Mtshanguta is kort ná die voorval in hegtenis geneem, maar die aanklagte is in Junie in die landdroshof in Khayelitsha teen hulle laat vaar.
Dit het die gemeenskap baie ontstel.
Lt.kol Andrè Traut, provinsiale polisiewoordvoerder, het bevestig 'n 29-jarige man is Woensdag in hegtenis geneem weens die moord en verkragting.
Die verdagte, Odwa Nkololo, het Vrydag in die landdroshof verskyn en die saak is tot volgende Woensdag uitgestel. Hy bly in aanhouding.